Απόφαση αριθ. 3/2002 του Συμβουλίου Σύνδεσης ΕΕ-Τσεχικής Δημοκρατίας

της 18ης Ιουνίου 2002

για τον καθορισμό των όρων και των προϋποθέσεων συμμετοχής της Τσεχικής Δημοκρατίας στο κοινοτικό πρόγραμμα Fiscalis

(2002/751/ΕΚ)

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη:

την ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Τσεχικής Δημοκρατίας, αφετέρου(1),

το πρόσθετο πρωτόκολλο(2) της ευρωπαϊκής συμφωνίας για τη συμμετοχή της Τσεχικής Δημοκρατίας σε κοινοτικά προγράμματα, και ιδίως τα άρθρα 1 και 2,

Εκτιμώντας τα ακόλουθα:

(1) Σύμφωνα με το άρθρο 1 του πρόσθετου πρωτοκόλλου, η Τσεχική Δημοκρατία δύναται να συμμετέχει σε κοινοτικά προγράμματα-πλαίσια, ειδικά προγράμματα, σχέδια ή άλλες δράσεις που αφορούν ευρύ φάσμα τομέων.

(2) Το άρθρο 1 προβλέπει επίσης ότι είναι δυνατόν να προστεθούν και άλλοι τομείς κοινοτικών δραστηριοτήτων σε αυτούς που ήδη απαριθμούνται.

(3) Σύμφωνα με το άρθρο 2 του πρόσθετου πρωτοκόλλου, το Συμβούλιο Σύνδεσης αποφασίζει τους όρους και τις προϋποθέσεις συμμετοχής της Τσεχικής Δημοκρατίας στις δραστηριότητες που αναφέρονται στο άρθρο 1 του εν λόγω πρωτοκόλλου,

ΑΠΟΦΑΣΙΖΕΙ:

Άρθρο 1

Η Τσεχική Δημοκρατία συμμετέχει στο κοινοτικό πρόγραμμα Fiscalis (καλούμενο εφεξής "το πρόγραμμα") σύμφωνα με τους όρους και τις προϋποθέσεις που καθορίζονται στα παραρτήματα I και II, τα οποία αποτελούν αναπόσπαστο μέρος της παρούσας απόφασης.

Άρθρο 2

Η παρούσα απόφαση ισχύει για την υπόλοιπη διάρκεια του προγράμματος. Εντούτοις, σε περίπτωση που η Κοινότητα αποφασίσει να παρατείνει τη διάρκεια αυτή χωρίς ουσιαστική μεταβολή στο πλαίσιο του προγράμματος, η παρούσα απόφαση θα παραταθεί αντιστοίχως και αυτομάτως εφόσον δεν την καταγγείλει κανένα μέρος.

Άρθρο 3

Η παρούσα απόφαση αρχίζει να ισχύει την ημέρα της έκδοσής της από το Συμβούλιο Σύνδεσης.

Βρυξέλλες, 18 Ιουνίου 2002.

Για το Συμβούλιο Σύνδεσης

Ο Πρόεδρος

J. Kavan

(1) ΕΕ L 360 της 31.12.1994, σ. 2.

(2) ΕΕ L 317 της 30.12.1995, σ. 45.

ΠΑΡΑΡΤΗΜΑ I

ΟΡΟΙ ΚΑΙ ΠΡΟΫΠΟΘΕΣΕΙΣ ΣΥΜΜΕΤΟΧΗΣ ΤΗΣ ΤΣΕΧΙΚΗΣ ΔΗΜΟΚΡΑΤΙΑΣ ΣΤΟ ΠΡΟΓΡΑΜΜΑ FISCALIS

1. Όπως ορίζεται στο άρθρο 7 της απόφασης αριθ. 888/98/EΚ του Ευρωπαϊκού Κοινοβουλίου και του Συμβουλίου, της 30ής Μαρτίου 1998, σχετικά με την έγκριση κοινοτικού προγράμματος δράσης για τη βελτίωση των συστημάτων έμμεσης φορολογίας της εσωτερικής αγοράς (πρόγραμμα Fiscalis)(1), η συμμετοχή της Τσεχικής Δημοκρατίας στο πρόγραμμα Fiscalis (καλούμενο εφεξής "το πρόγραμμα") πρέπει να είναι σύμφωνη με τις προϋποθέσεις που καθορίζονται στην ευρωπαϊκή συμφωνία, το πρόσθετο πρωτόκολλο και στο βαθμό που αυτό είναι δυνατό βάσει της κοινοτικής νομοθεσίας για την έμμεση φορολογία. Συνεπώς, η συμμετοχή της Τσεχικής Δημοκρατίας στις δραστηριότητες του προγράμματος υπόκειται στις ακόλουθες προϋποθέσεις:

- οι δραστηριότητες που προβλέπονται στο άρθρο 4 (συστήματα επικοινωνίας και ανταλλαγής πληροφοριών, εγχειρίδια και οδηγοί) επιτρέπονται στο βαθμό που το καθιστούν δυνατό οι κοινοτικές διατάξεις περί έμμεσης φορολογίας,

- οι δραστηριότητες που προβλέπονται στο άρθρο 5 παράγραφος 1 (ανταλλαγές υπαλλήλων) και παράγραφος 2 (σεμινάρια), καθώς και αυτές που προβλέπονται στο άρθρο 6 (κοινή πρωτοβουλία κατάρτισης), επιτρέπονται υπό τις προϋποθέσεις που ορίζονται στα εν λόγω άρθρα,

- οι δραστηριότητες που προβλέπονται στο άρθρο 5 παράγραφος 3 (πολυμερείς έλεγχοι) δεν επιτρέπονται, εφόσον το κοινοτικό νομικό πλαίσιο για τη συνεργασία στον εν λόγω τομέα δυνάμει της οδηγίας 77/799/ΕΟΚ(2) και του κανονισμού (ΕΟΚ) αριθ. 218/92(3), ισχύει μόνο για τις χώρες που είναι κράτη μέλη της Ευρωπαϊκής Ένωσης.

2. Οι όροι και οι προϋποθέσεις για την υποβολή, αξιολόγηση και επιλογή των αιτήσεων για σεμινάρια και ανταλλαγές που αφορούν υπαλλήλους της Τσεχικής Δημοκρατίας θα είναι οι ίδιοι με αυτούς που ισχύουν για τους υπαλλήλους των 15 εθνικών διοικήσεων των κρατών μελών της Ευρωπαϊκής Ένωσης.

3. Το παράρτημα II καθορίζει την οικονομική συνεισφορά στο γενικό προϋπολογισμό της Ευρωπαϊκής Ένωσης που η Τσεχική Δημοκρατία θα πρέπει να καταβάλλει στην αρχή κάθε οικονομικού έτους για να καλύψει το κόστος που προκύπτει από τη συμμετοχή της στο πρόγραμμα, από το 2001 έως το 2002. Η επιτροπή σύνδεσης έχει το δικαίωμα να προσαρμόζει την εν λόγω συνεισφορά όταν κρίνεται απαραίτητο σύμφωνα με τις αρχές που ορίζονται στο άρθρο 108 παράγραφος 2 της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Τσεχικής Δημοκρατίας, αφετέρου.

4. Εκπρόσωποι της Τσεχικής Δημοκρατίας συμμετέχουν, ως παρατηρητές και για τα σημεία που τους αφορούν, στη μόνιμη επιτροπή διοικητικής συνεργασίας στον τομέα των έμμεσων φόρων, η οποία προβλέπεται στο άρθρο 11 παράγραφος 1 της απόφασης αριθ. 888/98/ΕΚ. Η εν λόγω επιτροπή συνεδριάζει χωρίς την παρουσία εκπροσώπων της Τσεχικής Δημοκρατίας κατά τη συζήτηση των υπόλοιπων σημείων, καθώς και κατά τις ψηφοφορίες.

5. Τα κράτη μέλη της Ευρωπαϊκής Ένωσης και η Τσεχική Δημοκρατία θα καταβάλουν κάθε προσπάθεια, στο πλαίσιο των υφιστάμενων διατάξεων, για να διευκολύνουν την ελεύθερη κυκλοφορία και διαμονή όλων των επιλέξιμων προσώπων του προγράμματος που μετακινούνται μεταξύ της Τσεχικής Δημοκρατίας και των κρατών μελών της Ευρωπαϊκής Ένωσης προκειμένου να συμμετάσχουν σε δραστηριότητες που καλύπτονται από την απόφαση.

6. Με την επιφύλαξη των αρμοδιοτήτων της Επιτροπής των Ευρωπαϊκών Κοινοτήτων και του Ελεγκτικού Συνεδρίου των Ευρωπαϊκών Κοινοτήτων όσον αφορά την παρακολούθηση και την αξιολόγηση του προγράμματος σύμφωνα με την απόφαση αριθ. 888/98/ΕΟΚ, η συμμετοχή της Τσεχικής Δημοκρατίας στο πρόγραμμα θα παρακολουθείται συνεχώς σε βάση εταιρικής σχέσης, με τη συμμετοχή της Τσεχικής Δημοκρατίας και της Επιτροπής. Η Τσεχική Δημοκρατία θα υποβάλλει στην Επιτροπή σχετικές εκθέσεις και θα συμμετέχει σε άλλες ειδικές δραστηριότητες που καθορίζονται από την Κοινότητα για το σκοπό αυτό.

7. Η γλώσσα που θα χρησιμοποιείται όσον αφορά τη διαδικασία υποβολής αιτήσεων, τις συμβάσεις, τις υποβαλλόμενες εκθέσεις και άλλες διοικητικές ρυθμίσεις του προγράμματος, θα είναι μια από τις επίσημες γλώσσες της Ευρωπαϊκής Κοινότητας.

8. Η Κοινότητα και η Τσεχική Δημοκρατία δύνανται να τερματίσουν δραστηριότητες που εντάσσονται στο πλαίσιο της παρούσας απόφασης ανά πάσα στιγμή, εφόσον γνωστοποιήσουν εγγράφως την πρόθεσή τους δώδεκα μήνες νωρίτερα. Οι δραστηριότητες που βρίσκονται σε εξέλιξη κατά τη στιγμή του τερματισμού συνεχίζονται μέχρι την τελική ολοκλήρωσή τους, υπό τους όρους που προβλέπει η παρούσα απόφαση.

(1) ΕΕ L 126 της 28.4.1998, σ. 1.

(2) ΕΕ L 336 της 27.12.1997, σ. 15· οδηγία όπως τροποποιήθηκε τελευταία από την πράξη προσχώρησης του 1994.

(3) ΕΕ L 24 της 1.2.1992, σ. 1.

ΠΑΡΑΡΤΗΜΑ II

ΧΡΗΜΑΤΟΔΟΤΙΚΗ ΣΥΝΕΙΣΦΟΡΑ ΤΗΣ ΤΣΕΧΙΚΗΣ ΔΗΜΟΚΡΑΤΙΑΣ ΣΤΟ ΠΡΟΓΡΑΜΜΑ FISCALIS

1. Η χρηματοδοτική συνεισφορά της Τσεχικής Δημοκρατίας θα προστίθεται στο ποσό το οποίο διατίθεται κάθε χρόνο από το γενικό προϋπολογισμό της Ευρωπαϊκής Ένωσης για πιστώσεις αναλήψεων υποχρεώσεων, με στόχο την κάλυψη των χρηματοδοτικών υποχρεώσεων της Επιτροπής που απορρέουν από τις εργασίες οι οποίες πρέπει να διενεργηθούν για την υλοποίηση, τη διαχείριση και τη λειτουργία του προγράμματος Fiscalis (καλούμενου εφεξής "το πρόγραμμα").

2. Ο υπολογισμός της χρηματοδοτικής συνεισφοράς πραγματοποιήθηκε με βάση μια μέση ημερήσια αποζημίωση ύψους 146 ευρώ και έναν μέσο όρο εξόδων ταξιδιού ύψους 695 ευρώ, που αντιστοιχούν στο κόστος συμμετοχής σε σεμινάρια και ανταλλαγές. Για τον υπολογισμό της χρηματοδοτικής συνεισφοράς της Τσεχικής Δημοκρατίας θεωρήθηκε ότι η εν λόγω χώρα θα συμμετέχει, κατά μέσον όρο, σε 15 σεμινάρια και σε 25 ανταλλαγές ετησίως. Η χρηματοδοτική συνεισφορά είναι δυνατόν να προσαρμόζεται στις αρχές κάθε έτους, προκειμένου να λαμβάνεται υπόψη ο πραγματικός αριθμός δραστηριοτήτων στις οποίες σχεδιάζει να συμμετάσχει η Τσεχική Δημοκρατία κατά τη διάρκεια του συγκεκριμένου έτους. Η προσαρμογή θα πραγματοποιείται μέσω της προβλεπόμενης πρόσκλησης καταβολής κεφαλαίων που θα λαμβάνει η Τσεχική Δημοκρατία από την Επιτροπή, όπως αναφέρεται στο σημείο 6.

3. Η συνεισφορά της Τσεχικής Δημοκρατίας θα ανέρχεται σε 109638 ευρώ για κάθε έτος συμμετοχής, εκτός εάν οριστεί διαφορετικά σύμφωνα με τους όρους που προβλέπονται στο σημείο 2. Από το ποσό αυτό, 7173 ευρώ θα καλύπτουν συμπληρωματικό κόστος διοικητικής φύσεως που σχετίζεται με τη διαχείριση του προγράμματος από την Επιτροπή και προκύπτει από τη συμμετοχή της Τσεχικής Δημοκρατίας.

4. Η Τσεχική Δημοκρατία θα καταβάλλει το ετήσιο συμπληρωματικό κόστος διοικητικής φύσεως που αναφέρεται στο σημείο 3 από τον εθνικό προϋπολογισμό της.

5. Η Τσεχική Δημοκρατία θα καταβάλει το 50 % του εναπομένοντος ετήσιου κόστους της συμμετοχής της από τον εθνικό της προϋπολογισμό για το έτος 2001·ομοίως θα καταβληθεί το 60 % για το έτος 2002.

Με την επιφύλαξη χωριστών διαδικασιών προγραμματισμού Phare, το υπόλοιπο 50 % θα καταβληθεί από τις ετήσιες πιστώσεις του προγράμματος Phare για την Τσεχική Δημοκρατία για το έτος 2001, υπό την προϋπόθεση ότι θα είναι διαθέσιμες οι σχετικές πιστώσεις του προϋπολογισμού· ομοίως, θα καταβληθεί το 40 % για το έτος 2002. Τα αιτούμενα κεφάλαια Phare θα μεταφερθούν στην Τσεχική Δημοκρατία με ξεχωριστό μνημόνιο χρηματοδότησης. Αυτά τα κεφάλαια, μαζί με το τμήμα που προέρχεται από τον κρατικό προϋπολογισμό της Τσεχικής Δημοκρατίας, θα αποτελούν την εθνική συνεισφορά της Τσεχικής Δημοκρατίας, από την οποία θα πραγματοποιούνται πληρωμές στο πλαίσιο των ετήσιων προσκλήσεων καταβολής κεφαλαίων που θα απευθύνει η Επιτροπή.

6. Ισχύει ο δημοσιονομικός κανονισμός της 21ης Δεκεμβρίου 1977 ο οποίος εφαρμόζεται στο γενικό προϋπολογισμό της Ευρωπαϊκής Ένωσης(1), ιδίως όσον αφορά τη διαχείριση της συνεισφοράς της Τσεχικής Δημοκρατίας.

Με την έναρξη ισχύος της παρούσας απόφασης, η Επιτροπή θα απευθύνει στην Τσεχική Δημοκρατία μία ή περισσότερες προσκλήσεις καταβολής των κεφαλαίων που αντιστοιχούν στη συνεισφορά της στο κόστος των δραστηριοτήτων για το τρέχον έτος. Η συνεισφορά θα εκφράζεται σε ευρώ και θα καταβληθεί σε τραπεζικό λογαριασμό σε ευρώ της Επιτροπής.

Η Τσεχική Δημοκρατία θα καταβάλει τη συνεισφορά της σύμφωνα με την πρόσκληση καταβολής κεφαλαίων:

- όσον αφορά το τμήμα που χρηματοδοτείται από τον εθνικό προϋπολογισμό της, το αργότερο τρεις μήνες μετά την αποστολή της σχετικής πρόσκλησης,

- όσον αφορά το τμήμα που χρηματοδοτείται από το Phare, το αργότερο εντός 30 ημερών μετά την αποστολή των σχετικών κεφαλαίων του Phare στη χώρα.

Οποιαδήποτε καθυστέρηση της συνεισφοράς συνεπάγεται την καταβολή τόκου από την Τσεχική Δημοκρατία επί του οφειλόμενου ποσού, από την ημερομηνία λήξης της προθεσμίας. Το επιτόκιο αντιστοιχεί στο επιτόκιο που εφαρμόζεται από την Ευρωπαϊκή Κεντρική Τράπεζα κατά την ημερομηνία λήξης της προθεσμίας για τις πράξεις σε ευρώ, προσαυξημένο κατά 1,5 εκατοστιαίες μονάδες.

7. Οι ημερήσιες αποζημιώσεις ισχύουν για όλους τους συμμετέχοντες στο πρόγραμμα και καθορίζονται ανά χώρα από την Επιτροπή. Η Τσεχική Δημοκρατία θα λαμβάνει μια πρώτη προκαταβολή από την Επιτροπή στην αρχή κάθε έτους. Μια δεύτερη προκαταβολή είναι δυνατόν να καταβάλλεται στα μέσα του έτους, ανάλογα με την πραγματική συμμετοχή της Τσεχική Δημοκρατίας στις δραστηριότητες του προγράμματος και με την αναμενόμενη συμμετοχή μέχρι το τέλος του έτους. Η ενδιαφερόμενη τσεχική υπηρεσία θα χρησιμοποιεί τις εν λόγω προκαταβολές για την πληρωμή των εισιτηρίων και των ημερησίων αποζημιώσεων των τσέχων συμμετεχόντων.

8. Τα έξοδα ταξιδιού και ημερήσιας αποζημίωσης που απορρέουν από τη συμμετοχή εκπροσώπων και εμπειρογνωμόνων της Τσεχικής Δημοκρατίας ως παρατηρητών στις εργασίες της επιτροπής που αναφέρεται στο σημείο 4 του παραρτήματος Ι επιστρέφονται από την Επιτροπή υπό τους ίδιους όρους που ισχύουν για τα κράτη μέλη της Ευρωπαϊκής Ένωσης.

(1) ΕΕ L 356 της 31.12.1977, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 762/2001 (ΕΕ L 111 της 20.4.2001, σ. 1).